ការសម្ភាសន៍របស់អ៊ុំស្រីឌី​ ឌៀ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះឌី​ ឌៀ

***ពត៌មានសង្ខេបរបស់អ៊ុំស្រីឌី​ ឌៀ***

*សព្វថ្ងៃនេះអ៊ុំស្រីឌី​ ឌៀមានអាយុ៦៨ឆ្នាំហើយ គាត់មានស្រុកកំណើតនៅឯស្រុកពួកក្នុងខេត្តសៀមរាប។ គាត់មានបងប្អូនចំនួន១៦នាក់ហើយគាត់ជាកូនទី៤ក្នុងគ្រួសារ។ កាលពីក្មេងៗអ្នកមីងមិនសូវបានរៀនសូត្រដិតដល់ទេដោយសារតែគ្រួសារក្រីក្រនិងមានបងប្អូនច្រើនត្រូវមើលថែ គាត់បានទៅធ្វើការតាមផ្ទះនិងកូនឲ្យគេនៅតាមខេត្តបាត់ដំបង ភ្នំពេញ និងខេត្តសៀមរាប។ គាត់បានបាត់បង់ឪពុកម្តាយ បងប្អូន និងកូនរបស់គាត់នៅក្នុងសម័យប៉ុល ពតដ៏ឃោរឃៅនោះ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ ចាស ដាក់ទៅក្មួយ។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១១ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស សង្កាត់ចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះឌី ឌៀ។

ក៖ ឌី ឌី?

ខ៖ ចាស ឌី ឌៀ។

ក៖ ត្រកូល?

ខ៖ ចាសត្រកូលឌី។

ក៖ ឈ្មោះឌី ឌី ឌី?

ខ៖ ឌី ខ្ញុំឈ្មោះឌៀ។

ក៖ ឌី ឌៀ?

ខ៖ ចាស។

ក៖ ចុះអ្នកអ៊ុំមានឈ្មោះហៅក្រៅទេអ៊ុំចឹង?

ខ៖ ចាស។

ក៖ មានឈ្មោះហៅក្រៅផ្សេងទៀតទេ?

ខ៖ អត់ដែលមានផង។

ក៖ ចុះមកដល់ឆ្នាំនេះអ៊ុំមានអាយុប៉ុន្មានហើយអ៊ុំ?

ខ៖ ខ្ញុំឆ្នាំនេះអាយុ៦៨ឆ្នាំហើយ។

ក៖ ចុះអ៊ុំចាំថ្ងៃខែឆ្នាំកំណើតខ្មែរបានទេអុុំ?

ខ៖ ខ្ញុំចាំបាន ខ្ញុំឆ្នាំម្សាញ់ ខែមាឃ ថ្ងៃច័ន្ទប៉ុណ្ណោះឯង។

ក៖ ចុះឆ្នាំបារាំងវិញអ៊ុំចាំបានទេអ៊ុំ?

ខ៖ អត់ អត់ស្គាល់ឆ្នាំបារាំងស្គាល់តែឆ្នាំខ្មែរ កូនខ្ញុំទាំងអស់ក៏ស្គាល់តែឆ្នាំខ្មែរដែរ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ស្រុកកំណើតខ្ញុំនៅពួក នៅដូនកែវនោះទេ។

ក៖ ចុះហេតុអីក៏អ៊ុំមកនៅឯចុងឃ្នៀសនេះដែរអ៊ុំ?

ខ៖ ខ្ញុំមកធ្វើការនៅនេះទៅជួបគ្នាបណ្តោយ។

ក៖ ជួបគ្នាជាមួយស្វាមីមែន?

ខ៖ ចាស ខ្ញុំពីដើមមិញខ្ញុំនៅឯដូនកែវនោះទេ ដល់ពេលគេជួលមកដាំចំការសណ្តែកក៏ខ្ញុំមកដាំ ដាំទៅប្តីខ្ញុំក៏ស្រលាញ់ ស្រលាញ់ទៅតែអត់បានការបានអីទេណាបានធម្មតាសែនតិចតួចទេ គ្រាន់តែសែនផ្តាច់ខ្មោចទេអត់មានសែនហៅភ្ញៀវអីមកទេ សែនតែ
ផ្តាច់ខ្មោចទេ។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ បងប្អូនខ្ញុំសព្វថ្ងៃ មើលពីឌឿន មីដង ខ្ញុំ ណាក់ ៥នាក់ទេ បងប្អូនច្រើនណាស់១៦នាក់ តែនៅតែ៥នាក់។

ក៖ អូ! ១៦នាក់?

ខ៖ ចាស។

ក៖ ចុះអ៊ុំជាកូនទីប៉ុន្មានដែរចឹងអ៊ុំ?

ខ៖ ខ្ញុំកូនទី៤។

ក៖ ចុះអ៊ុំអាចប្រាប់ឈ្មោះបងប្អូនទាំងអស់របស់អ៊ុំម្តងទៀតបានទេអ៊ុំ?

ខ៖ ចុះបើប្រាប់បងប្អូនអ្នកដែលស្លាប់ៗអស់នៅវា?

ក៖ បាទ ប្រាប់ទាំងអស់មកអ៊ុំ អ៊ុំចាំអ្នកណាប្រាប់អ្នកណឹងមកអ៊ុំ?

ខ៖ ខ្ញុំទី៤ ទី៥ចុំ ទី៦ណាក់ ទី៧នេ ទី៨នី ទី៩អាដួន ទី១០អាដុន ទី១១អាដែន ១២ញ៉ុញ ទី១៣អាអ្នកដែលងាប់នោះអត់បានដាក់ឈ្មោះ អត់បានដាក់ឈ្មោះទេដាក់ឈ្មោះតែអាអ្នកដែលនៅរស់ ដល់ជំនាន់ប៉ុល ពត និងជំនាន់នេះវាងាប់អស់។

ក៖ អ៊ុំបងប្អូនច្រើនមែនទែនចឹង?

ខ៖ ចាសច្រើនណាស់បងប្អូនខ្ញុំ ១៦នាក់មិនលឺថាជាងមួយឡូ។

ក៖ ចុះអ៊ុំអាចប្រាប់បន្តិចបានទេថាកាលពីក្មេងៗ អ៊ុំចូលចិត្តធ្វើអ្វីខ្លះជាមួយបងប្អូនឬក៏ធ្វើការងារអ្វីខ្លះដែរជាមួយបងប្អូនកាលនៅស្រុកកំណើតណឹង?

ខ៖ ពីក្មេងមិញខ្ញុំអត់បានដែលនៅផ្ទះ ម្តាយខ្ញុំអត់ទៅយកទៅនិងគេ មើលកូនឲ្យគេ មើលតែកូនឲ្យគេគ្រប់តាំងពីនៅបាត់ដំបង នៅភ្នំពេញ នៅសៀមរាបណឹងឯង នៅ៣ស្រុកណឹងឯង ទៅនៅបាត់ដំបងនោះ៣ឆ្នាំ នៅភ្នំពេញ២ឆ្នាំ នៅសៀមរាបនេះច្រើន មើលតែកូនទេបំបៅទឹកដោះគោកូនគេ អត់ដែលបានធ្វើអីទេរួចផុតពីនោះទៅ បានគេបងលីគាត់មើលមីនេះគំនិតមាយាថវាបានយកមកឆ្អើរត្រីនៅឆ្អើរត្រីគេបានមួយឆ្នាំ បានមួយឆ្នាំទៅដល់ប្រពន្ធប្រច័ណ្ឌពេកខ្ញុំសុំទៅផ្ទះវិញ សុំទៅផ្ទះវិញទៅដល់នេះទៅគាត់ទៅយកមកវិញខ្ញុំអត់មក ខ្ញុំអត់មកទៅពូលីយើងនៅស្រុកកិល ស្រុកពួក យកទៅនៅបាត់ដំបងទៀតនៅបាន៣ឆ្នាំទៀត ទាល់តែខ្ញុំបានអាយុ២១បានខ្ញុំបានមកនៅជាមួយម្តាយ នៅជាមួយម្តាយបានប្តីបណ្តោយអាយុ២១ឆ្នាំ អត់មានបានថាពីក្មេងអីទៅធ្វើការងារអីនិងគេអត់បានធ្វើទេ។

ក៖ ចុះអ៊ុំបានទៅរៀនទេកាលពីក្មេង?

ខ៖ អត់បានរៀនបានអីទេប្អូនច្រើនពេកមើលតែប្អូន អត់បានទៅរៀនទៅសូត្រនិងគេម្តាយ កូនមួយឆ្នាំមួយ មួយឆ្នាំមួយៗ ដល់ហើយប្អូនពរផងជិះករផងដឹកគោផង បាយជ្រូកផងវាច្រើនមុខពេក។

ក៖ ចុះសព្វថ្ងៃណឹងអ៊ុំមានចេះអាន និងចេះសរសេរអក្សរខ្មែរទេអ៊ុំចឹង?

ខ៖ អត់ចេះផង ឪពុកខ្ញុំគាត់ឲ្យខ្ញុំរៀនអក្ខរកម្ម ខ្ញុំរៀនអក្ខរកម្មបានពាក់កណ្តាលថ្នាក់ សរសេរឈ្មោះត្រូវអីនិងគេឯងត្រូវសរសេរឈ្មោះខ្លួនឯងត្រូវគ្រូវាយ ថាខ្ញុំនេះអត់មែន ថាអត់មែនមិនមែនសរសេរឈ្មោះខ្លួនឯងគេសរសេរឲ្យថាអត់ទេខ្ញុំសរសេរខ្លួនឯង ស្រូវមួយតៅ ដល់គ្រូវាយខ្ញុំឈប់ ទៅខ្ញុំឈប់ទៅខ្ញុំឈប់រហូតទៅអត់យកចិត្តទុកដាក់ទេក៏ដើរនៅតែនិងគេទៅមើលតែកូនឲ្យគេ អត់ដែលបានរៀនបានសូត្រទេមិនដែលយកចិត្តទុកដាក់ថាមើលសៀវភៅមើលអីអត់ មើលកូនឲ្យគេបើរវល់តែមើលសៀវភៅខ្លាចកូនគេយំ ដល់ហើយខំតែថែកូនគេ។

ក៖ ចុះកាលនៅសម័យប៉ុល ពតអ៊ុំអាយុប៉ុន្មានដែរអ៊ុំ ប៉ុល ពតចូលមក?

ខ៖ កាលនៅសម័យប៉ុល ពតខ្ញុំអាយុ៣៣ឆ្នាំហើយ។

ក៖ ចឹងកាលណឹងអ៊ុំមានកូនចៅប៉ុន្មាននាក់ដែរចឹង?

ខ៖ អាយុ៣៣ខ្ញុំបានកូន១ ដល់៣៤ខ្ញុំបានកូន២ តែកូនខ្ញុំស្លាប់ជំនាន់នោះឯងទាំងអស់ៗ អ៊ុំបានតែ២ប៉ុណ្ណោះឯង ដល់បានតែ២ប៉ុណ្ណោះឯងដល់បែកគ្រួសារគេជម្លៀស គេជម្លៀសឡើងទៅគេហៅថាភ្នំធិបដេ ជម្លៀសឡើងទៅនោះទៅបែកគ្រួសារ។

ក៖ ភ្នំធិបដេបាត់ដំបង?

ខ៖ ចាស ដល់បែកគ្រួសារកូននោះនៅមួយ បែកគ្រួសារកូននោះនៅមួយកូនប្រុស ដល់នៅមួយនោះទៅបែកគ្រួសារបាត់ទៅកូននោះចេះតែហៅឪ ឪ ម៉ែឪ ម៉ែឪទៅ ចេះតែក្តោមមាត់កូនខ្លាចគេឃើញខ្លាចគេលឺណា ខ្លាចគេលឺទៅគេយកទៅវាយចោល កុំណាកូនខ្សិបនិងកូន ខ្សិបទៅវាអត់ហា៊នហៅទេ ដល់ឃើញគេចេះចង្អុលអត់មានឪឯងទេចង្អុលគេថាឪខ្លួនឯង ដល់ខ្ញុំអាណិតកូនពេកមិនដឹងធ្វើម៉េចចេះតែកុហក កូនឯងឈប់ឈឺទៅតិចទៀតឪយើងមកវិញហើយប្រាប់កូនចឹង កូននោះស្តាប់ ដល់ពេលអត់ស្តាប់ទៅគេឲ្យខ្ញុំនេះទៅច្រូត ឲ្យខ្ញុំទៅច្រូតទៅគេយកទៅដាក់កន្លែងកុមារឲ្យចាស់អ្នកមើលខ្ញុំទៅច្រូតបាត់ ដល់កូនខ្ញុំមិនស្រួលខ្លាំង ម៉ែដោះនោះប្រាប់ថាមីនាងអើយកូនង៉ែងមិនស្រួលខ្លាំងហើយសុំគេឈប់ទៅកូន សុំឈប់មើលកូនមួយថ្ងៃ ទៅគេថាខ្ញុំសុំគេទៅគេថា បងឯង មិត្តឯងអីថ្នាំទិព្វហា មិត្តឯងថ្នាំទិព្វសុំឈប់មួយថ្ងៃមើលកូនជាហា បើមិត្តឯងថ្នាំទិព្វសុំឈប់មួយថ្ងៃមើលកូនជាខ្ញុំឲ្យឈប់ ទៅគេអត់ឲ្យខ្ញុំឈប់ទេខ្ញុំទៅធ្វើការទាំងទឹកភ្នែកអាណិតកូន បាយក៏អត់ស៊ី ទឹកក៏អត់ផឹក ទាល់តែម្តាយមកវិញបានម៉ែ បាទកូនឲ្យកូនបៅអត់ហ៊ានផ្តាច់ដោះទេ ១ខួប ៥ខែអត់ហា៊នផ្តាច់ដោះអាណិតកូនឈឺពេក ដល់ពេលដែលខ្លាំងមែនទែន កូនខ្ញុំខ្លាំងមែនទែនវារឺតដើមទ្រូងខ្លួនវា ហៅខ្ញុំម៉ែៗទៅក៏ខ្ញុំឃើញរឺតដើមទ្រូងខ្ញុំយកដៃរឹតឲ្យកូន យកដៃឲ្យកូនស្លេសឡើងបាត់ទៅហើយ ស្លេសកូនឡើងបាត់ម៉ែៗ ស្រាប់ខ្ញុំថាកូនខ្ញុំម៉េចចេះដាក់កូនឲ្យដេកកាត់អំបោះដៃអំបោះករឲ្យចងខ្លាចវាអារឹស កាត់ឲ្យយាយនោះថាវាអត់នៅជាមួយយើងទេកូន កូនឯងកាត់អំបោះករឲ្យវាធ្វើអី អាណិតកូនខ្លាំងពេកមិនដឹងធ្វើម៉េចកាត់អំបោះករឲ្យកូនដាក់កូនឲ្យដេក ស្លេសឡើងខ្លាំងពេកខ្ញុំយកដៃគៀរ គៀរឲ្យកូនស្លេសឡើងខៀវ ទៅវាថាមិត្តឯងយំអីចុះខ្ញុំអាណិតកូនខ្លាំងខ្ញុំថាខ្ញុំអាណិតកូនខ្ញុំវាមិនដែលបានបៅឆ្អែត មិត្តឯងកុំគិតរឿងកូនគិតតែធ្វើការ ទៅខ្ញុំនឹកឃើញស្រណោះកូនមិនដឹងធ្វើម៉េចដាក់កូនឲ្យដេកដេកទៅក៏ខ្ញុំដើរទៅបាត់ ទៅខ្ញុំយក្រមារពោះគោបានគ្របមុខឲ្យកូន មិនបាច់គ្របមិនបាច់អីទេស្រណោះកូនខ្លាំងពេក យកសំពត់ខ្ញុំអត់មានសំពត់ល្អទៀតសំពត់ចាស់ប៉ះឡើងច្រើនអស់ហើយ ដាក់ទ្រាប់ឲ្យកូនយកក្រមារណឹងដាក់ពីលើដើមទ្រូងចេះ ទៅកប់គេឲ្យយើងបីខ្លួនយើងហើយខ្ញុំនេះបីបីទៅដល់គេជីកអណ្លុងគេជីកមានត្រូវអីអណ្លុងត្រឹមនេះត្រឹមជង្គង់ខ្ញុំ ដល់គេដាក់ទៅក៏ចំពោះរថាកូនខ្ញុំដកដង្ហើមឈប់សិនកុំទាន់កប់កូនខ្ញុំ ថាដកដង្ហើមអីងាប់ហើយថាមិនមែនទេកូនខ្ញុំដកដង្ហើមមិញ គេថាមិត្តឯងរវល់តែចេះឯងពេលណាបានបានទៅធ្វើការ ទៅខ្ញុំយំតែឯងទៅគេថាឈប់យំឈប់អីទៅទៅធ្វើការ គេដាក់កប់ហើយខ្ញុំអូសសំរាសមកបន្លារមកខ្ញុំគ្រប មើលតែក្បាលកូនគេនៅលើដីង៉ក់ៗចេះទៅទាញបន្លាពីនោះមកគ្របចែកគេចែកឯងគ្រប់គ្នា លែងខ្លាចទៅខ្មោចច្រើនពេកទៅលែងខ្លាច ទៅដល់ពេលនេះទៅក៏ទៅមិត្តគេចបគេមកពីក្រោយខ្ញុំណឹងឯង មិត្តឯងនៅដល់ពេលណាទៀតអាល័យអីវាងាប់ហើយ ទៅខ្ញុំនឹកឃើញមិនបានអាល័យទេបើងាប់ទៅហើយខ្ញុំមិនដឹងធ្វើម៉េចទៅខ្ញុំសុំទោសចុះលោកគ្រូ មិត្តឯងមិនបាច់ហៅលោកគ្រូៗទេហៅមិត្តៗ ចាសខ្ញុំហៅមិត្តខ្ញុំច្រឡំ ដល់ពេលទៅធ្វើការទៅច្រូតទៀតខ្ញុំកើតខ្យល់ កើតខ្យល់គេស្រវារគេកេសខ្ញុំ គេស្ទាបរកគេរ៉ាវតាំងពីដោះពីចង្កេះអីគេរ៉ាវទាំងអស់ ខ្ញុំថាមិនបាច់រ៉ាវរកអីទេមិត្តអើយខ្ញុំអត់ដែលមានអីមួយហ៊ុន មួយលីទេ សូម្បីតែមួយកាក់មួយសេនក៏ខ្ញុំមិនដែលបានដែរ មិត្តឯងមិនបាច់រ៉ាវរកមាសទេ គេថាមិត្តឯងបានតែ មិត្តឯងបានតែខ្នងចបថាមិត្តអើយកុំធ្វើបាបខ្ញុំអីខ្ញុំអត់ដែលមានអីមែនខ្ញុំឈឺនេះក៏មិនបានឈឺសតិអារម្មណ៍ដែរអត់បានសតិអារម្មណ៍ទេគឺឈឺពិត វ៉ល់ៗខ្ញុំឡើងទៅក៏គេដកសក់ដកអីឲ្យមុខមិត្តណឹងឯងទៅ ស្អែកឡើងធ្វើការទៀតអត់ហា៊នឈប់ទេនៅតែធ្វើរាល់ថ្ងៃចឹងឯងដល់គេជម្លៀសពីណោះឯងទៅទៀត កូនខ្ញុំងាប់ជម្លៀសទៅខ្ញុំលះដោះ ដោះខ្ញុំឡើងគ្រុន គ្រុនគេវាយខ្ញុំពីក្រោយថាខ្ញុំនេះសតិអារម្មណ៍ថាខ្ញុំនេះឈឺសតិអារម្មណ៍ខ្ញុំថាខ្ញុំអត់មានឈឺសតិអារម្មណ៍ខ្ញុំលះដោះខ្ញុំគ្រុនក្តៅមុខក្តៅមាត់សុំថ្នាំគេលេបគេអត់មានអត់មានថ្នាំទេ ទៅខ្ញុំហ៊ីៗទៅធ្វើការទៀត ទៅទៀតដល់គេសតិអារម្មណ៍ខ្លាំងពេកឃើញគេម្នាក់នោះទំនងដួលស្រណោះគ្នាកូនប៉ុនៗនេះយកគ្នាទៅវាយចោលទៅឯងអត់ហ៊ានឈប់ ចាប់ពីនោះអត់ដែលហ៊ានឈប់ខ្លាចឃើញគេកាប់ទាំងរស់ទៅខ្លាច ទៅធ្វើការឲ្យគេរហូតទៅ គេជម្លៀសទៀតជម្លៀសទៅឡើងភ្នំគេហៅភ្នំទំនាបបង្គី ដល់ភ្នំទំនាបបង្គីដេកអត់លក់ទេវាយាមជុំវិញទៅដេកសងខាងដេកកណ្តាលវាដេកជុំវិញកាំភ្លើងគេច្រេច្រោក ព្រឹកឡើងគេឲ្យទៅលីងអង្ករទៅទៀតដួលផ្កាប់មុខគេថាមិត្តឯងស្ទុះក្រោកឡើងមិត្តឯងម៉េចសំងំអីនៅនេះក្រោកអត់រួចគេបុកនិងឈើបុកដើមទ្រូងដួលនៅណឹង ស្រាប់តែមកដល់កន្លែងចាក់អង្កររួចទៅរកកន្លែង រកមុជទឹកមុជទឹកនោះសឹងតែរកមិនបានមុជទេទឹកសំរែងម្តងបានមួយកូនផ្ទិលប៉ុននេះទៅចែកគ្នាមុជទៅលាបអត់បានមុជទេលាបៗដើរពីទំនាបបង្គីទៅឡើងភ្នំថ្មសំលាង ឡើងភ្នំថ្មសំលាងមកជួបខ្មែរសរ ជួបខ្មែរសរ ខ្មែរសរថាអ៊ុំម៉ែអញ្ចើញទៅណាហ៊ីថាគេជម្លៀសខ្ញុំឡើងភ្នំ ចុះគេសួរថាមានស្គាល់មិត្តណាមួយដែលជម្លៀសឡើងមកដែរថាស្គាល់មិត្តធឿន មិត្តថា មិត្តនោះវាច្រើនតែស្គាល់បានតែ២នាក់ទេពួកខ្ញុំ ទៅថាទៅនៅឯណាថាគេទៅមុខបាត់ហើយ ថាទៅមុខធ្វើអីថាអត់ដឹងទេគេឲ្យជីកអន្លុងស្រេចហើយ ចឹកអន្លុងចុះពុកម៉ែមានតែគម្រោងការគេប្រុងសម្លាប់គេថាពួកម៉ែអញ្ជើញទៅមុនទៅខ្ញុំទៅដល់កន្លែង ដល់កន្លែងមុនទៅមួយសន្ទុះប្រហែលម៉ោង៥ ប្រហែលម៉ោង៥បានឃើញពួកគេមកពួកខ្មែរសរនៅចាំនោះឯងមកចោលទៅកន្លែងគេចេះកន្លែងឃ្លាំងអង្ករទៅគេស្ងោរមាន់ គេស្ងោរមាន់គេស៊ីតែគ្នាគេនោះឯងទៅ ពួកគេហៅខ្មែរសរទើបជាតិជួយប្រជាជននោះ ស្រាប់តែទៅដល់វាចូលទៅដល់ក៏គេថាមិត្តមកហូបបាយខ្ញុំថាហូបទៅមិត្ត ខ្ញុំហូបបាយរួចហើយក៏នាំគ្នាចូលចាប់ចង ចាប់ចងនោះមកបានយប់ពួកខ្ញុំជម្លៀសទាំងយប់ណឹងមកទៀត ជម្លៀសមកដល់ពួកខ្មែរសរជួនជម្លៀសមកដល់ពោធិសាត់ចេញមកដល់ពោធិសាត់ជួបពួកវៀតណាម គេដាក់ខ្សែអីទេខ្សែតេអុក តេអូអីគេទេខ្សែខ្មាយ គ្នាឯងខ្សែខ្មាយចេះឯងថាគ្នាឯងដើរទាំងអស់គ្នាមីឌៀលើកជើងឲ្យផុតខ្សែមីនទៅខ្ញុំថាមីនឯណាគេថាខ្សែមីង ក្រឡងរត់ទៅខាងណោះអត់ដើរតាមថ្នល់រត់ទៅខាងណោះទៅរើសផ្លែធ្លកបានវិចមួយបង្វិចប៉ុននេះ ដើររែកឥវ៉ាន់បណ្តើរស៊ីបណ្តើរឃ្លានអត់មានបាយស៊ី ដើរបណ្តើរស៊ីផ្លែធ្លកណឹងឯងបណ្តើរ ដល់ទៅមើលទៅដល់ឃើញគេវាយខ្មោចហាលច្រើនពេកឈប់ស្អុយហើយអង្គុយពិចារណាអញដូចគេចេះឯងដឹង យំគេថាកុំយំដើរទៅទៀតទៅមកដល់ជួបវៀតណាម ជួបកងទ័ព្ទវៀតណាម ជួបកងទ័ព្ទវៀតណាមពួកវៀតណាមណឹងហៅមកឲ្យដេកជិតគេទៅបើថាម៉េចៗគេជួយ ពួកខ្ញុំដេកចេះវៀតណាមគេនៅចេះផ្លូវគេឆ្លងអានេះអត់ហា៊នធ្វើមាត់ទេអត់មានបាយមានទឹកអីស៊ីទេគិតតែដើរយកគ្នាបណ្តោយដើរធ្វើម៉េចឲ្យតែដល់បានចេញមកក្រៅចុះ ដើរកម្សត់អើយកម្សត់យំផងអីផងលើកផង ដាក់ផង ទូលផងឆ្អែតឃើញយាយនោះយកខ្ញុំទៅផង យកខ្ញុំទៅផង ទេខ្ញុំមិនយកទេយាយអើយខ្ញុំយោងតែអាត្មាខ្ញុំមិនរួចទេ ស្រណោះប្តីខ្ញុំមិនដឹងនៅឯណាផងខ្ញុំដើរតែឯង ជួបម៉ែជួបឪជួបបងជួបប្អូនអត់បានជួបរហូតទាល់តែចេញដាច់៧៩មកខ្ញុំចេញមកបានជួបប្តី ជួបប្តីខ្ញុំក៏មើលខ្ញុំមិនស្គាល់ដែរ វាស្គមរាងខ្លួននោះប្តីខ្ញុំអស់សក់រលីងត្រងោលអស់រលីង ទើបមកជួបគ្នានេះកាល៧៩បានជួបគ្នាមកបានអាមិញណឹងមុន ជំនាន់ប៉ុល ពតច្រើនណាស់ថាបើសិនតែចេះតែនឹកឃើញរឿងដែលនៅនឹកឃើញទាំងអស់យកមិនអស់ច្រើនណាស់ទៅស្ទូង ស្ទូងយូរក៏គេវាយ អាច្រូតយូរក៏គេវាយ ថាដូចថាជាងអ្នកទោសទៀត បើថាកាលនោះបើសិនគេកុំវាយ គេកុំសម្លាប់ចោលថាសប្បាយដល់ពេលធ្វើឲ្យកម្សត់នៅតែកម្សត់ តែម៉ែឪខ្ញុំមិនដែលជួបផង បែកគ្នារហូត ទាល់តែម៉ែឪខ្ញុំងាប់អស់ សង្គ្រាម សង្គ្រាមនោះធំមែន ម្តាយខ្ញុំមិនដែលបានជួបឪពុកក៏មិនដែលបានជួបដល់ជួបងប្អូន បងប្អូនងាប់អស់រលីងសល់តែប៉ុន្មាននាក់៥នាក់ បន់លើកតែម្រាមដៃ១០គុណម្ចាស់ថ្លៃព្រះវេតិកម្ម ជួយខ្ញុំវាល៣នេះផុតខ្ញុំថ្វាយប្រាក់២០រៀល ហើយខ្ញុំនិមន្តលោកឆាន់ដល់ពេលខ្ញុំឆ្លងមកផុត ខ្ញុំយកប្រាក់២ពាន់ទៅថ្វាយព្រះអង្គរួចទៅខ្ញុំនិមន្តលោកឆាន់ ទៅក៏បានរួចផុតមួយគ្រាទៅពេលណា២ពាន់ពេលនោះ ចុះរក២រៀលអត់បាន ដាក់តែ២ពាន់ៗរហូតដល់សព្វថ្ងៃ ឲ្យតែទៅថ្វាយ២ពាន់ ថ្វាយ២ពាន់ ដែលព្រះអង្គដែលបានជួយខ្ញុំឲ្យបានផុតទុក្ខផុតភ័យកាលជំនាន់ប៉ុល ពតខ្ញុំអត់ភ្លេចគុណ។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំឈ្មោះវ៉ាន។

ក៖ ចុះឪពុកវិញ?

ខ៖ ឪពុកខ្ញុំឈ្មោះឌី។

ក៖ ចុះពួកគាត់ទាំងពីរណឹងក៏មានស្រុកកំណើតនៅស្រុកពួកមែនអ៊ុំ?

ខ៖ បងទី១ឈ្មោះឌឿន បងទី២ឈ្មោះដែន បងទី៣ឈ្មោះដន ទី៤ខ្ញុំ ខ្ញុំឈ្មោះឌៀ។

ក៖ ចុះឪពុកម្តាយអ៊ុំណឹងមានស្រុកកំណើតនៅខាងស្រុកពួកមែនអ៊ុំ? គាត់មានស្រុកកំណើតនៅឯណាដែរឪពុកម្តាយ?

ខ៖ ស្រុកកំណើតខ្ញុំនៅដូនកែវ។

ក៖ ឪពុកម្តាយអ៊ុំមានស្រុកកំណើតនៅណឹងដែរមែន?

ខ៖ អត់មាននៅណានៅតែដូនកែវណឹងឯង ស្រុកដូនកែវស្រុក ឃុំអន្តង្កន់ ស្រុកពួក។

ក៖ ចុះម្តាយរបស់អ៊ុំជាមនុស្សបែបណាដែរអ៊ុំគាត់កាចឬក៏ស្លូតដែរ?

ខ៖ ម្តាយខ្ញុំបង្កើតនៅស្រុកនោះឯងនៅនិងដូនកែវណឹងឯង ប៉ុន្តែឪពុកគាត់ឈ្មោះវ៉ាត ម្តាយគាត់ឈ្មោះអូក ចាសប៉ុន្តែគាត់ស្លាប់អស់ហើយ។

ក៖ ចុះឪពុកម្តាយខាងឪពុកវិញចាំបានទេអ៊ុំ?

ខ៖ ឪពុកម្តាយខាងឪពុកនោះក៏ស្លាប់អស់ដែរ ម្តាយនោះឈ្មោះឆែម ឪពុកនោះឈ្មោះជៀប។

ក៖ ចុះពួកគាត់ទាំងអស់សុទ្ធតែរស់នៅស្រុកពួកមែនអ៊ុំ?

ខ៖ សុទ្ធតែអស់រលីងអត់មាននៅខាងឪពុកអស់រលីងអត់មាននៅអីមួយ។

ក៖ ចុះកាលដែលអ៊ុំកើតមកណឹងអ៊ុំកើតទាន់យាយតាទេអ៊ុំ?

ខ៖ ខ្ញុំកើតមកទាន់យាយទាំងសងខាង តាមក៏ទាន់យាយក៏ទាន់សងខាងដល់ខ្ញុំអាយុបានប្រហែលជា៧ឆ្នាំ ៧ឆ្នាំ ៨ឆ្នាំអីតាមគាត់រាងចាស់ហើយទាល់តែខ្ញុំបាន១៣ឆ្នាំបានតាខាងឪខូចដល់ខ្ញុំបាន១៥ឆ្នាំតាខាងម្តាយខូច។

ក៖ ចុះអ៊ុំមានអនុស្សាវរីយ៍អីខ្លះដែរជាមួយយាយតា?

ខ៖ មានដែលជីដនខ្ញុំស្រលាញ់ខ្ញុំណាស់ពេលឪពុកខ្ញុំវាយចេះមិនដែលឲ្យឪខ្ញុំវាយទេយកទៅលាក់បានខ្ញុំអាណិតយាយណាស់យកទៅលាក់ដាក់មូលកន្ទេលចេះដាក់បញ្ឈរ បញ្ឈរចឹងកន្ទេលចេះឲ្យខ្ញុំឈរក្នុងណឹងទៅខ្ញុំនៅក្នុងណឹងទៅឪខ្ញុំដើររករកមួយប់ដល់ព្រឹករកអត់ឃើញ ម៉ែៗឯងលាក់ថាអត់ទេកូនម៉ែមិនបានលាក់ទេ គាត់ថាវាគ្មានទៅណាទេម៉ែឯងយកមកលាក់ម៉ែឯងមានស្រលាញ់នរណាទេមានតែស្រលាញ់វាណឹងឯង ទៅគាត់ថាហ្អែងមិនឡើងមករកមើលមកបើមិនជឿឪខ្ញុំទៅលើកកន្ទេលនោះឯងដូចលើកពរខ្ញុំចឹងឯងទៅគាត់ចេះតែថានេះស្អឺធ្ងន់ៗម្ល៉េះដល់គាត់លើកដេកមកគាត់ឃើញខ្ញុំមកបង្អោបករខ្ញុំទៅផ្ទះ ទៅយាយថាអត់ឲ្យយកទៅទេហ្អែងតែយកទៅវាយវាហើយគាត់ថាខ្ញុំមិនដែលវាយវាទេព្រោះឪខ្ញុំគាត់ស្រលាញ់ខ្ញុំជាងគេ ស្រលាញ់ណាស់មិនឲ្យទៅណាទេប៉ុន្តែដល់ពេលដូចថាអ្នកជិតខាងចេះឯងដូចគេអាណិតគេស្រលាញ់ខ្ញុំជាងគេទៅចេះតែយកទៅនៅនិងគេឯងទៅណាទៅក៏ខ្ញុំចេះតែទៅៗ។

ក៖ ចុះអ៊ុំមានបងប្អូន ឬក៏សាច់ញាតិអីដែលរស់នៅក្រៅប្រទេសទេអ៊ុំ?

ខ៖ បងប្អូនខ្ញុំនៅតែក្នុងស្រុកទាំងអស់អត់មានអ្នកណាទៅក្រៅទេ បងប្អូន យាយតា មីងមារអីក៏នៅតែក្នុងស្រុកខ្មែរយើងទាំងអស់អត់មានអ្នកណាទៅណាសោះ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ចាស?

ក៖ ប្តីរបស់អ៊ុំមានឈ្មោះអ្វីដែរ?

ខ៖ ប្តីរបស់ខ្ញុំមានឈ្មោះសឿម។

ក៖ ចុះអ៊ុំបានរៀបអាពាហ៍ពិពាហ៍ជាមួយសា្វមីណឹងនៅឆ្នាំណាដែរអ៊ុំ?

ខ៖ ខ្ញុំអត់ស្គាល់ឆ្នាំផងប៉ុនកាលខ្ញុំបានខ្ញុំអាយុ២១ ប្តីខ្ញុំអាយុ២០។

ក៖ ហើយការរៀបអាពាហ៍ពិពាហ៍របស់អ៊ុំណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរកាលណឹង?

ខ៖ ចាស?

ក៖ កាលណឹងអ៊ុំរៀបការដោយចិត្តខ្លួនឯងឬក៏ឪពុកម្តាយរៀបចំឲ្យ?

ខ៖ ទេ អត់ទេចិត្តនិងចិត្តទេកូន ចិត្តនិងចិត្តអត់មានឪពុកម្តាយណាបានរៀបបានទុកបានដាក់អីអត់ទេ។

ក៖ ចឹងអ៊ុំប្រាប់បន្តិចបានទេពីពេលវេលាដំបូងដែលអ៊ុំស្គាល់គ្នាជាមួយស្វាមី ស្គាល់គ្នានៅឯណាដែរ? ហើយស្រលាញ់គ្នាដោយរបៀបណាដែរអ៊ុំ?

ខ៖ ខ្ញុំអត់ដឹងថាគេស្រលាញ់ផងខ្ញុំកំពង់តែរែកទឹករែកអីស្រោចឪឡឹកទៅឃើញគេដើរទៅ គេដើរទៅគេយកម្ជុលខ្ទស់ ខ្ទស់អាវឲ្យខ្ញុំចេះឯងទៅខ្ញុំថាទេយ៉ាងមេ៉ចបានធ្វើអីចេះទុកជាអនុស្សាវរីយ៍គេថាចេះទៅខ្ញុំថាមិនដឹងទុកជាអនុស្សាវរីយ៍អីទេ ទៅក៏ខ្ញុំក៏ហ៊ីទៅ ដល់ហ៊ីទៅពួកទាហានទៅពីនេះឯងគេរាស់ទៅចំការខ្ញុំនោះគេចូលទៅចំការខ្ញុំក៏ឈរនិយាយជាមួយគេឃើញគេដើរមក ឲ្យតែហ៊ានៗជាមួយទាហានបានឥឡូវហើយគេថាចេះខ្ញុំថាអត់ដឹងដែរនោះ ខ្ញុំហៅតែលោកបងមិនដែលដឹងរៀបអានគ្នាហៅតែលោកបងអត់ដឹងថាគេស្រលាញ់ទេ ដល់ពេលខ្ញុំគ្រុនញាក់តើបានគាត់មើលខ្ញុំបានគាត់ប្រាប់ថាថាគាត់ស្រលាញ់ ស្រលាញ់ថាខ្ញុំយកគាត់អត់ខ្ញុំថាខ្ញុំមានម៉ែមានឪ បើថាចង់បានខ្ញុំទាល់តែទៅដល់ម៉ែឪខ្ញុំទៅ គេថាមិនបាច់ទៅដល់ម៉ែឪទេគេថាចុះ គេថាចិត្តនិងចិត្តបានហើយខ្ញុំថាទេ ខ្ញុំអ្នកឆ្ងាយផងខ្ញុំខ្លាចគេវាយណាស់ខ្ញុំខ្លាចគេធ្វើបាបខ្ញុំចេះតែខ្លាចទៅណា ខ្លាចគេធ្វើបាបយកប្តីមិនដឹងមកចេះធ្វើអីផងវាយងាប់ខ្ញុំថាចឹង គេថាមានអ្នកណាចេះតែវាយទេទៅគេចាប់ខ្ញុំ ចាប់ទៅខ្ញុំមិនដឹងស្រែកម៉េចរួចបើគេចាប់ទៅហើយមិនដឹងស្រែកម៉េចក៏ព្រមនិងគេទៅ ព្រមទៅគេទៅម៉ែ ទៅម៉ែទៅម៉ែគាត់សែនឲ្យទេសែនដូចថាឧបមាថាសែនថាផ្តាច់ខ្មោចកុំឲ្យតែខ្មោចធ្វើគេធ្វើឯងប៉ុណ្ណោះឯងឲ្យចាស់ទុំដឹងលឺ។

ក៖ ចុះស្វាមីរបស់អ៊ុំណឹងគាត់ធ្វើការងារអីដែរកាលណឹង?

ខ៖ ប្តីខ្ញុំគាត់ធ្វើទាហាន គាត់ធ្វើទាហានទៅដល់ពេលណាស្រុកវាហឹកហ៊ក់គេ ៧៥ចាសសម្តេចជិតដូចថាគេប្រមូលកងទ័ព្ទប្រមូលកងទ័ព្ទកងអីទៅប្តីខ្ញុំគាត់គេចខ្លួនមក គេចខ្លួនទៅគាត់ធ្វើប្រជាជន កម្មករ កសិករយើងនេះឯង។

ក៖ ចុះអ៊ុំមានមិត្តភិក្តដែលធំធាត់ស្និតស្នាលមកជាមួួយគ្នាដល់ឥលូវមានទេអ៊ុំ?

ខ៖ ខ្ញុំអត់ តាំងពីតូចដល់ធំគឺខ្ញុំអត់ដែលមានមិត្តភិក្តសោះ អត់ដែលមានមិត្តភិក្តទេវាអត់សុទ្ធសាធ មិនដែលមានថាដើរមានពួកមានបក្សទៅទៅណេះទៅណោះមានជាមួយពួកម៉ាក់ក៏អត់មាន មានតែចាស់ៗ ចាស់ៗទៅបុណ្យទៅទានណាបានទៅជាមួយចាស់ៗថាទៅជាមួយក្មេងៗអត់ដែលមានដើរ ដើរតែជាមួយចាស់ៗទេ។

ក៖ ចុះតាំងពីក្មេងដល់ឥឡូវតើអ៊ុំធ្លាប់ប្រកបការងារអ្វីខ្លះដែរដើម្បីចិញ្ចឹមគ្រួសារដែរអ៊ុំ?

ខ៖ ពីក្មេងមិញខ្ញុំមិនសូវមានការងារអីធ្វើទេ មានតែស្រែចំការដល់មកឥឡូវនេះការងារខ្ញុំនេះវាគ្រប់មុខ ជួនកាលម៉ាំ អត់ពីម៉ាំទៅខ្ញុំឆ្អើរត្រី អស់ពីឆ្អើរត្រីទៅខ្ញុំធ្វើប្រហុកវាមាន៣ ៤ក្រសួងប៉ុណ្ណោះឯង ចាសដែលឥលូវនេះណាដែលចាស់ហើយនេះណាបើកាលពីក្មេងមិញវាចេះតែមានទៅ អត់មានមុខរបរនេះខ្ញុំទៅកាប់អុស ទូលអុសទៅចិញ្ចឹមកូនទៅទាល់តែកូនធំមានប្តីមានប្រពន្ធអស់បានឈប់ទូល ដល់ឈប់ទូលខ្ញុំប្រែមុខរបរមកឆ្អើរត្រី ឆ្អើរត្រីទៅទៅត្រីមកធ្វើប្រហុក ត្រីធ្វើប្រហុកធ្វើម៉ាំ បានមកសម្រាប់ទុកៗៗដល់ខែទឹកទន្លេឡើងបានជញ្ជូនមកដាក់ផ្ទះ បានៗលក់ អត់បានថាធ្វើភ្លាមលក់ភ្លាមអត់ទេសុទ្ធតែធ្វើស្តុក។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ៊ុំ?

ខ៖ អត់មានចិញ្ចឹមទេឥឡូវនេះ ចិញ្ចឹមតែពីក្មេង។

ក៖ ពីក្មេងមើលគោដែរ?

ខ៖ ចាស បើពីក្មេងខ្ញុំចិញ្ចឹម ចិញ្ចឹមទៅតែ៦ខែខ្ញុំលក់អត់ដែលបានចិញ្ចឹមយូរតែ៦ខែលក់ហើយ ប៉ុន្តែបាយមិនចាំបាច់ពិបាកដាក់ចំណីដាក់អីដូចគេសព្វថ្ងៃទេបើមិនដើមចេកទេផ្ទីបន្លារ កាប់ផ្ទីបន្លារមកយកមកបបរ បបរដាក់ឲ្យស៊ីបើនេះទេអត់ផ្ទីបន្លារហាន់ដើរចេកមកបុក បុកទៅដាក់ជាមួយបាយបុកជាមួយកន្ទុកបានយកមកលាយបាយ បើមាន់ក៏ដោយចិញ្ចឹមក៏មិនពិបាកដាក់ចំណីដាក់អីទេដាក់បោចតែស្រូវឲ្យស៊ីទេ ចិញ្ចឹមតែចុះឯងអត់មានចំណីមានអីដូចឥឡូវនេះទេឥឡូវគេចិញ្ចឹមមានចំណី។

ក៖ ចឹងតាំងពីក្មេងរហូតមកដល់ពេលនេះតើជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ អត់មានការអីផ្លាស់ប្តូរទេពីកេ្មងដល់ឥលូវនេះមានតែអាធ្វើការដូចខ្ញុំថាចេះឯង ការងារដែលធ្វើមានតែប្រហុកនិងម៉ាំ ត្រីឆ្អើរ៣មុនណឹងឯង។

ក៖ ជំនាញ៣ណឹង?

ខ៖ ចាស ជំនាញហើយ៣ណឹងជំនាញ ត្រីឆ្អើរបើខ្ញុំឆ្អើរ ខ្ញុំឆ្អើរថ្ងៃនេះស្អែកខានស្អែកបានខ្ញុំបញ្ចេញ៣ថ្ងៃទេ ព្រោះថ្ងៃនេះឆ្អើរមួយថ្ងៃ ស្អែកដាក់កម្តៅមួយថ្ងៃ ខានស្អែកចំហុយមួយថ្ងៃទៀត ដាក់ពីលើអាយើងឆ្អើរក្រោយធ្វើរោងចេះទៅធ្វើរានទៅដាក់ពីលើៗឆ្អើរនេះអាថ្មីនៅក្រោមអាឆ្អិនហើយដាក់លើហើយឆ្ពុងវាទៅឲ្យវាស្រួយ។

ក៖ ចឹងតើពេលណានៅក្នុងជីវិតរបស់អ៊ុំដែលជាពេលវេលាអ៊ុំសប្បាយចិត្តជាងគេក្នុងជីវិតដែរអ៊ុំ?

ខ៖ ការងារយើងធ្វើរករាល់ថ្ងៃការងារដែលថាសប្បាយចិត្តជាងគេគ្មានអីរកធំជាងត្រីនិងប្រហុកទេ ប្រហុកនិងត្រីឆ្អើរ ម៉ាំអីណឹងសប្បាយចិត្តណាស់ រកបានណាស់ ទេសព្វថ្ងៃវាអត់មានដើមទៅខ្ញុំចេះតែឡេឡីៗខ្ញុំយកបស់គេម្តង៣គីឡូៗ ទៅមករែកលក់ត្រីប្រៃត្រីអីចេះតែរកែលក់ទៅគ្រាន់តែចិញ្ចឹមជីវិត។

ក៖ ចុះកាលពីនៅក្មេងអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ កាលពីនៅក្មេងអត់មានអារម្មណ៍ អត់មានអារម្មណ៍ថាធំឡើងចង់ធ្វើអីអត់ ដូចថាធំឡើងគិតថាពិបាកចិត្តដឹងថាពិបាកបណ្តោយ គិតតែពិបាកមួយមុនអត់មានថាគិតសប្បាយចិត្តថាចង់ធ្វើនេះធ្វើនោះឲ្យបានធំនិងគេអត់ ដូចអារម្មណ៍ខ្ញុំដូចអត់មានសប្បាយចិត្តថាចង់ទៅធ្វើអ្នកតូចចង់ធ្វើអ្នកធំអត់មាន ថាអារម្មណ៍ថាក្រភ័យថាក្រក្រ ភ័យតែប៉ុណ្ណឹងឯងភ័យខ្លាចតែអត់។

ក៖ ចឹងទាក់ទងជាមួយចំណង់ចំណូលចិត្តអ៊ុំម្តង អ៊ុំចូលចិត្តពិសារម្ហូបអ្វីជាងគេដែរអ៊ុំតាំងពីក្មេងដល់ឥឡូវណា?

ខ៖ និយាយពីម្ហូបតែបើថាបើសិនជាម្ហូបឆ្ងាញ់ម្ហូបអីសម្លរគីរីអត់ចេះ ចាសបើដូចជាម្ហូបដែលចង់ជាងគេគ្មានស្អីទេសម្លរកកូរចូលចិត្តណាស់បើប្រហើរអត់ទេ ម្ជូរស៊ីបានតែបើចូលចិត្តជាងគេគេសម្លរកកូរ បើថាសម្លរគីរីអ្នកណាមិនឲ្យស៊ីហីចុះ អត់ចំណូលទេ។

ក៖ បាទអ៊ុំ ចុះតាំងពីក្មេងអីអ៊ុំចូលចិត្តស្តាប់បទចម្រៀងទេអ៊ុំ?

ខ៖ ចូលចិត្តស្តាប់តែចម្រៀងបុរាណទេសម័យនេះអត់ចូលចិត្តទេ។

ក៖ ចូលចិត្តអ្នកណាច្រៀងដែរអ៊ុំ?

ខ៖ ចូលចិត្តស៊ិន ស៊ីសាមុត និងរស់ សេរីសុទ្ធា២នាក់ណឹងគឺពិរោះណាស់ ចូលចិត្តណាស់ ឃើញខ្ញុំមិនដែលមើលអីនិងគេទេទូរស័ព្ទខ្ញុំមិនដែលចេះមើល បើវិទ្យរខ្ញុំបើ
ស្តាប់វ៉ល់ៗព្រឹកមកដល់កូនគេស្រវឹងស្រាគេបោកចោលអស់ អត់។

ក៖ ចុះអ៊ុំមានចេះលេងឧបករណ៍អ្វីទេអ៊ុំ?

ខ៖ ចាស?

ក៖ អ៊ុំមានចេះលេងឧបករណ៍ទេ?

ខ៖ អត់ទេ អត់មានចេះអី។

ក៖ ចុះកូនចៅមានអ្នកចេះទេអ៊ុំ?

ខ៖ អត់។

ក៖ ចុះកាលពីនៅក្រមុំៗអីអ៊ុំធ្លាប់បានទៅលេងល្បែងប្រជាប្រិយអីតាមវត្តទេ រាំអីតាមវត្តទេអ៊ុំ?

ខ៖ អត់ទេ ខ្ញុំចេះតែរាំធនទេ ខ្ញុំចេះតែរាំធនមួយមុខ ទៅរាំគេយកទៅរាំមួយយប់បាន៣ពាន់ លក់ផ្ការមួយ៥០០ រាំនិងគេទៅ ចិត្តណាស់រឿងធន បើល្ខោនចូលចិត្តមើលប៉ុន្តែរាំអ្នកលេងបើប្រជាប្រិយខ្លួនឯងគឺធន។

ក៖ ចុះមកដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ កូនខ្ញុំបាន៥នាក់ ស្រីតែ១ពៅគេ ហើយមើលចៅ១៩នាក់ ស្រីបានតែ៤ទេផុតនោះតែប្រុសទាំងអស់នៅសល់តែ១ទៀតទេ២០ជិតកើតមួយទៀតបាន២០ហើយ។

ក៖ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូលន្មានទៅកាន់ចៅៗឬក៏កូនរបស់អ៊ុំទេ? ថាតើពួកគេគួរតែរស់នៅនិងធ្វើជាមនុស្សបែបណាដែរអ៊ុំ?

ខ៖ ខ្ញុំថាបើកូនចៅណាចង់បានតម្រិះវិជ្ជាដូចខ្ញុំទាល់តែខំប្រឹង យកតម្រិះវិជ្ជាពីខ្ញុំទៅខ្ញុំស្លាប់ទៅក៏មិនយករបស់ណឹងទៅផងដែរ តែកូនៗខ្ញុំគេថាធ្វើដូចម៉ែឯងកើតទេ ខ្ញុំថាកូនអើយម៉ែអត់មានយកទៅណានេះធ្វើម៉ែធ្វើកូនមើលទៅកូន មើលគំរូម៉ែម៉ែធ្វើរបៀបអីយ៉ាងម៉េចកូនមើលទៅ តែម៉ែងាប់ទៅម៉ែអត់មានយកទៅទេទៅគេថាម៉ែអើយខ្ញុំអត់ចេះដូចម៉ែឯងទេ ចេះធ្វើប៉ុន្តែខ្ញុំអត់ចេះដើរខ្មាស់គេ ថាកុំខ្មាស់គេកូនលុយខ្ញុំថាចេះឯងទៅអត់មានអ្នកណាគេយកទេគ្រាន់តែតម្រិះវិជ្ជាខ្ញុំអត់មានអ្នកណាគេចង់បានទេ។

ក៖ ចឹងអ៊ុំមានអ្វីចង់ទូន្មានពួកគាត់ទៀតទេ?

ខ៖ ដូចអត់មានអីផង។

ក៖ បាទចុងបញ្ចប់នេះខ្ញុំសូមអរគុណដល់អ៊ុំ ដែលបានចំណាយពេលវេលាសម្ភាន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស។